## La Generalitat obri l’enllaç de la CV-36 amb el ‘bypass’ per a connectar l’àrea industrial de Torrent

*** L’obertura d’este tram permet la connexió amb el polígon industrial Mas del Jutge, la urbanització La Curra i el mateix municipi de Torrent
* La posada en servici del desviament provisional del *bypass* sud restablix la circulació en un tram que havia sigut tancat al trànsit**

La Conselleria de Medi Ambient, Infraestructures i Territori ha obert l’enllaç de la CV-36 amb el *bypass*, la qual cosa permet reprendre de nou esta important connexió amb l’àrea industrial de Torrent, que comprén el polígon industrial Mas del Jutge, diverses urbanitzacions i el nucli urbà.

Amb la reobertura d’este tram de la CV-36, condicionat a la posada en servici del desviament provisional del *bypass*, no només es recupera el trànsit en esta àrea, sinó que també millora notablement la connectivitat i facilita l’accés a una de les zones industrials més importants d’esta comarca, que va patir danys severs durant les inundacions.

Esta actuació s’emmarca en el pla d’obres i condicionament d’infraestructures impulsat per la Generalitat, que està permetent la recuperació gradual de les vies i els accessos que van quedar interromputs a conseqüència de la DANA amb una inversió en execució que ja arriba als 100 milions d’euros.

Cal recordar que dimarts passat es va habilitar parcialment la CV-33, amb un carril en cada sentit, la qual cosa representa un avanç crucial en l’estratègia de la Generalitat per a facilitar la mobilitat en diverses localitats. En els pròxims dies també s’obrirà parcialment un altre tram de la CV-36.

Fecha: 14/11/2024